Током Другог светског рата британци су испоручивали пушке Ли Енфилд својим савезницима и покретима отпора у Европи, тако су партизани и Четници у Југославији добили десетак хиљада ових пушака током 1944. Поједине јединице на Сремском фронту су биле у потпуности наоружане британским пушкама. Након рата ове пушке се нису задржале већ их је нова комунистичка власт испоручила у Грчку побуњеницима команданта Маркоса. Грчка је током рата са Италијом добила одређену количину ових пушака из Британије као вид војне помоћи. Током рата Грчка војска у емиграцији је користила ове пушке, као и Грчки покрет отпора који их је добијао у пакетима из савезничких авиона, а након рата и повратка у отаџбину, пушке Ли Енфилд су постале службено оружје Грчке војске и користиле се све док нису замењене пушкама М1 Гаранд.